SKRIFTLIG FORESPØRGSEL E-0880/01

af Stavros Xarchakos (PPE-DE) til Kommissionen

(27. marts 2001)

Om: Jordskælv i EU-landene og initiativer fra Kommissionen

EU er i de senere år blevet ramt af store jordskælv, og Grækenland udgør et centrum for denne seismiske virksomhed, idet otte af de 15 mest ødelæggende jordskælv, der ramte Unionen i perioden 1980-1995, ifølge oplysninger fra Kommissionen optrådte i Grækenland. Det seneste jordskælv i Athen kostede 140 borgere livet, og de økonomiske tab var uoverskuelige. Der har i den senere tid hersket foruroligelse i Grækenland på grund af rygter om, at der vil komme et stort jordskælv. Denne foruroligelse forstærkes af den tvivl, der næres med hensyn til, hvorvidt de statslige organer er tilstrækkelig forberedte.

Kan Kommissionen oplyse, hvilke initiativer til undersøgelse af den seismiske virksomhed i EU samt udvikling af et netværk til forudsigelse af jordskælv, der er under udvikling på europæisk plan og finansieres af Kommissionen? Hvor stort er det samlede beløb, som Kommissionen har stillet til rådighed

til undersøgelse af jordskælvsfænomenerne i EU i løbet af de sidste 20 år, hvor der har været ødelæggende jordskælv, såsom f.eks. rystelserne i Athen (i 1981 og 1999), Kalamata (1986), i Ægæerhavet, i Grevena og adskillige andre steder?

Svar afgivet på Kommissionens vegne af Philippe Busquin

(15. maj 2001)

Seismiske risici er et vigtigt tema. Kommissionen har støttet dette område siden 1986. Hidtil er der ydet et beløb på ca. 40 mio. EUR til finansiering af 60 forskningsprojekter. Disse projekter omfatter seismologisk grundforskning (f.eks. undersøgelse af de seismologiske fænomener og bevægelser) og anvendt seismologisk geoteknik og konstruktionsmetoder (jordskælvsforebyggende fundamenter m.v.).

Kommissionen har ydet et beløb på ca. 10 mio. EUR til undersøgelse af seismiske fænomener og 15 mio. EUR til bevægelser i undergrunden (herunder til et observations- og prospekteringssnetværk). Man bør også nævne det internationale samarbejde på området, f.eks. de tre seminarer mellem Fællesskabet og Japan (Kreta 1997, Reykjavik og Kyoto 1999), som Kommissionen har finansieret, og som har styrket samarbejdet mellem Japan og Fællesskabet. På samme måde blev seminaret mellem Fællesskabet og Medin (Mediterranean Disaster Information Network- Bruxelles 2000) organiseret som led i samarbejdet mellem Fællesskabet og USA.

De mange græske videnskabsfolks deltagelse inden for dette område er særdeles repræsentativ. Under det fjerde og det femte rammeprogram deltager ca. 25 grupper græske videnskabsfolk fra universiteter, forskningscentre og rådgivningsvirksomheder. Under det femte rammeprogram (1998-2002) er der tre store forskningsprojekter (Corseis, DG Lab-Corinth Facility og 3F-Corinth) med et samlet budget på 3,5 mio. EUR, og hvor hovedtemaet er løbende overvågning af seismologi og geokemi i Korinthbugten.

Desuden har Kommissionen som led i civilbeskyttelse samfinansieret græske pilotprojekter om byplanlægning i områder med jordskælvsrisiko og om post-seismisk evaluering af bygningers sikkerhed og et portugisisk pilotprojekt om information til befolkningen. Inden for rammerne af EF-handlingsprogrammet for civilbeskyttelse(1) er der finansieret to pilotprojekter: et græsk projekt vedrørende post-seismisk evaluering af bygningers sikkerhed og et italiensk projekt vedrørende overvågning af undergrunden og infrastrukturerne ved hjælp af satellitradar. Alle disse projekter gennemføres i snævert samarbejde med de pågældende medlemsstaters civilbeskyttelsesmyndigheder for at sikre, at resultaterne omsættes i praksis som led i forebyggende foranstaltninger og katastrofeberedskabsstyring.

(1) EFT L 327 af 21.12.1999.